30 ሽሕ ሰባት ዝተሳተፉሉ ፈተነ እዚ ክታበት፡ ንፍርቆም ክልተ ዶዝ ኣብ ኣርባዕተ ሰሙን ኣፈላላይ ዝተዋህቦም ኮይኑ፡ ነቶም ዝተረፉ ድማ ዘይሰርሕ ወይ ናይ ሓሶት ክታበት ተዋሂብዎም። እቲ መጽናዕቲ ኣብቶም ናይ መጀመርታ ኮቪድ-19 ዝሓዞም 95 ሰባት መሰረት ዝገበረ እዩ። ካብቶም እቲ ቫይረስ ዝተረኸቦም እቶም ሓሙሽተ ካብቶም ሓቀኛ ክታበት ዝተዋህቦም እንትኾኑ፡ እቶም ዝተረፉ 90 ግና ካብቶም ናይ ሓሶት ክታበት ዝተዋህቦም እዮም። እቲ ትካል ዘማዕበሎ ክታበት፡ 94.5 ምኢታዊት ንዝኾኑ ሰባት ካብቲ ቫይረስ ከምዝከላኸል ይገልጽ። ብተወሳኺ ኣብቲ ከይዲ ፈተነ፡ ኣስታት 11 ብጽኑዕ ዝሓመሙ ከምዝነበሩ እቲ ሓሬታ ዝገልጽ ኮይኑ፡ ካብቶም ክታበት ዝወሰዱ ግን ናብ ዝኸፈአ ብርኪ ዝበጸሐ ከምዘይነበረ የመልክት። ኣብ ሞደርና ላዕለዋይ በዓል ሞያ ጥዕና ታል ዛክስ፡ ‘‘ ብሓፈሻ ውጽኢታውነቱ ዘዕግብ እዩ፤ ጽቡቕ መዓልቲ እዩ’’ ብምባል ንቢቢሲ ተዛሪቡ። ፕረዚደንት አቲ ትካል ዶ/ር ስቴቨን ሆግ ድማ፡ እቲ ክታበት በዚ ደረጃ ክከላኸል እዩ ዝብል ትጽቢት ከምዘይነበሮን ነቲ ውጽኢት ምስረኣየ አዐርዩ ከምዝተሐጎሰን ገሊጹ። ነቲ ክታበት መዓዝ ክረኽቦ ይኽእል?
